পুরুলিয়ায় অস্বাস্থ্যকর পরিবেশে তৈরি হচ্ছে নলেন গুড়!

ওয়েব ডেস্ক : কার্বোহাইড্রেট, প্রোটিন ও আয়রনে সমৃদ্ধ, বাঙালির খাদ্যসংস্কৃতির অবিচ্ছেদ্য অংশ নলেন বা খেজুর গুড় (Nolen jaggery)। তার গুণাগুণ নিয়ে যেমন আলাদা পরিচিতি রয়েছে, তেমনই তার প্রক্রিয়াকরণ ঘিরে এবার উঠছে উদ্বেগের সুর। জয়নগরের মোয়া থেকে শুরু করে পিঠে-পুলি, পায়েস, মিষ্টি ও আইসক্রিম, সবেতেই ব্যবহৃত এই গুড় পৌষ সংক্রান্তির আগে ব্যাপক চাহিদার মুখে পড়ে। তবে সেই জনপ্রিয় পণ্যের স্বাস্থ্যসম্মত উৎপাদন নিয়েই প্রশ্ন উঠেছে জঙ্গলমহলের পুরুলিয়ায় (Purulia)।

রাজ্যের মধ্যে পুরুলিয়া ও সংলগ্ন বনাঞ্চলে খেজুর গাছের সংখ্যাই সবচেয়ে বেশি। ভাদ্র মাস থেকেই নদিয়া, বর্ধমান, বাঁকুড়া-সহ ভিন জেলা থেকে শিউলিরা এসে অস্থায়ী তাঁবু গেড়ে খেজুর রস সংগ্রহ ও গুড় তৈরির কাজ শুরু করেন। সেই গুড় রাজ্যের গণ্ডি পেরিয়ে দেশের বিভিন্ন প্রান্তে পৌঁছয়। কিন্তু বাস্তব চিত্র বলছে, বহু ক্ষেত্রেই সেই উৎপাদন প্রক্রিয়া চলছে চরম অস্বাস্থ্যকর পরিবেশে (Unhygienic environment)।

আরও খবর : প্রবল ঠান্ডার পূর্বাভাস! কলকাতায় নামল তাপমাত্রা

জানা যাচ্ছে, খোলা জায়গায় বড় কড়াইয়ে গুড় (Jaggery) জ্বাল দেওয়া হচ্ছে। তার আশপাশে মাছির ভিড়, মুরগির অবাধ চলাচল এবং পাশের রাস্তা দিয়ে ধুলো উড়িয়ে চলা ভারী লরির প্রভাব পড়ছে সরাসরি কড়াইয়ের উপর। গাছ থেকে রস সংগ্রহের জন্য ব্যবহৃত প্লাস্টিকের হাঁড়িগুলির চারপাশে পাখির বিষ্ঠা জমে থাকার অভিযোগও উঠেছে। পাখিরা সেই হাঁড়িতে ঠোঁট দিচ্ছে, ফলে রসের সঙ্গে মিশছে নানা বর্জ্য। অভিযোগ, এসব ঠেকাতে হাঁড়িতে চুন ব্যবহার করা হলেও তা পানযোগ্য চুন কি না, সে বিষয়ে কোনও নিশ্চয়তা নেই। রান্নার জায়গার পাশেই পড়ে থাকে আবর্জনা, জল ও সবজির খোসা, ঘুরে বেড়ায় ইঁদুর। এসবের মাঝেই চলছে গুড় তৈরি করার কাজ। আর সেই গুড়ই বিক্রি হচ্ছে ১২০ থেকে ১৫০ টাকা কেজিতে।

সবচেয়ে বড় প্রশ্ন উঠছে নজরদারি নিয়ে। পুরুলিয়া জেলায় ২০টি ব্লকের জন্য মাত্র ৯ জন খাদ্য সুরক্ষা আধিকারিক রয়েছেন। এক একজনকে একাধিক ব্লকের দায়িত্ব সামলাতে হয়। অভিযোগ, খাদ্য সুরক্ষার ভ্রাম্যমাণ গাড়ি থাকলেও এই অস্থায়ী তাঁবুগুলিতে নিয়মিত অভিযান হয় না। ফলে কার্যত কোনও স্বাস্থ্যবিধি মানা হচ্ছে না বলেই অভিযোগ।