SIR আতঙ্কে চরম সিদ্ধান্ত বৃদ্ধের! শুনানির দিনেই পুরুলিয়ায় হুলুস্থুল

পুরুলিয়া: এসআইআর (SIR) আতঙ্কে ফের আত্মহত্যা (Suicide)। তালিকায় নাম না থাকায় দেশ থেকে বার করে দেওয়ার ভয়ে চরম সিদ্ধান্ত নিলেন মানভূমের এক আদিবাসী বৃদ্ধ। পুরুলিয়া (Purulia) জেলার পাড়া বিধানসভার অন্তর্গত অনাড়া গ্রাম পঞ্চায়েতের চৌতালা গ্রামের ঘটনা। এসআইআর-এর শুনানির (SIR Hearing) নোটিস পাওয়ার আতঙ্কেই আত্মহত্যা করেন দুর্জন মাজি নামের ৮২ বছরের এই বৃদ্ধ, এমনটাই অভিযোগ এনেছে তাঁর পরিবার।

পরিবারের অভিযোগ, এসআইআর-এর শুনানিতে ডাক পাওয়ার পর থেকেই দুশ্চিন্তায় ভুগছিলেন দুর্জনবাবু। তাঁর স্ত্রী ও ছেলের দাবি, তিনি বারবার বলতেন যে, তাঁকে হয়তো এবার আমাকে হয়তো বাংলাদেশ পাঠিয়ে দেওয়া হবে। সেই আশঙ্কাই ধীরে ধীরে গ্রাস করছিল তাঁকে। নির্ধারিত শুনানির দিন অর্থাৎ রবিবার সকালে বাড়ি থেকে বের হন তিনি। উদ্দেশ্য ছিল একটি টোটো ধরে শুনানির স্থানে পৌঁছনো। কিন্তু গাড়ি না পেয়ে আরও চিন্তায় পড়ে যান তিনি।

আরও পড়ুন: ওড়িশার পর অসম! ‘এক জন বাংলাদেশি পেয়েছি’, মুর্শিদাবাদের পরিযায়ী শ্রমিককে মারধর

এরপরেই ঘটে চরম বিপদ। অতিরিক্ত দুশ্চিন্তায় গ্রাম সংলগ্ন রেললাইনে আত্মহত্যার পথ বেছে নেন দুর্জন মাজি। পরিবারের লোকের দাবি, শুনানিতে দেরি হয়ে গেলে তাঁর নাগরিকত্ব নিয়ে প্রশ্ন উঠতে পারে—এই আতঙ্কই তাঁর জীবনকে শেষ করে দিল।

স্থানীয়দের অভিযোগ, এসআইআর শুনানি পর্বে প্রস্তুতি ও ব্যবস্থাপনার অভাবেই এমন পরিস্থিতি তৈরি হয়েছে। বয়স্ক ও অসহায় ভোটারদের জন্য যাতায়াতের কোনও বিশেষ ব্যবস্থা রাখা হয়নি। ফলে অনেকেই নোটিস হাতে নিয়ে চরম মানসিক চাপে ভুগছেন।