পুরুলিয়ায় তুষারপাত! পারদ শূন্যের নিচে না নামলেও কেন জমছে বরফ?

পুরুলিয়া: শূন্য ডিগ্রি সেলসিয়াসের নিচে নামেনি তাপমাত্রা, তবুও পুরুলিয়ার (Purulia) পাহাড়ি ও মালভূমি এলাকায় জমে উঠছে সাদা আস্তরণ। টানা পাঁচ দিন ধরে এই দৃশ্য দেখা যাওয়ায় স্বাভাবিকভাবেই কৌতূহল তৈরি হয়েছে। অনেকেই প্রশ্ন তুলছেন, তবে কি পুরুলিয়াতেও কাশ্মীর, সিকিম বা দার্জিলিংয়ের মতো তুষারপাত (Snowfall) শুরু হল? তবে বিশেষজ্ঞদের মতে, এটি আদতে তুষারপাত নয়, বরং একটি পরিচিত আবহাওয়াজনিত ঘটনা।

আবহাওয়া বিশেষজ্ঞদের ব্যাখ্যা অনুযায়ী, সর্বনিম্ন তাপমাত্রা শূন্যের উপরে থাকলেও যদি তা ৫ ডিগ্রি সেলসিয়াসের নিচে নামে, তাহলে ভূপৃষ্ঠে ‘গ্রাউন্ড ফ্রস্ট’ বা ‘ভূমি তুহিন’ জমতে পারে। ঘাস, খড়ের গাদা, বাঁশ, লোহার পাইপ এমনকী গাড়ির ছাদের উপরও এই সাদা আস্তরণ তৈরি হয়। পাথুরে পুরুলিয়ায় এমন ঘটনা আগেও দেখা গিয়েছিল। ২০১৯ সালের ২৮ ডিসেম্বর বেগুনকোদর এলাকায় একই রকম দৃশ্য নজরে এসেছিল।

আরও পড়ুন: শিয়ালদহ থেকে এক ট্রেনেই দেওঘর–কাশী, এ মাসেই শুরু সস্তার অমৃত ভারত

চলতি মরশুমে পুরুলিয়ার শীত রেকর্ড ছুঁয়েছে। কৃষি দপ্তরের তথ্য অনুযায়ী, অযোধ্যা পাহাড়ে সর্বনিম্ন তাপমাত্রা নেমেছে ৪ ডিগ্রি সেলসিয়াসে—যা জেলার ইতিহাসে নজিরবিহীন। বুধবার থেকে শনিবার পর্যন্ত টানা চার দিন পুরুলিয়া ছিল ৪ ডিগ্রির ঘরে, যেখানে দার্জিলিংয়ের তাপমাত্রা ছিল ৩ ডিগ্রির কাছাকাছি। রবিবার পুরুলিয়ার সর্বনিম্ন ছিল ৫ ডিগ্রি, দার্জিলিংয়ে ৩.৬ ডিগ্রি। কালিম্পং ও গ্যাংটকের তুলনায়ও অনেক দিন পুরুলিয়ার পারদ নীচে নামছে।

রবিবার সকালে অযোধ্যা হিলটপের সীতাকুণ্ড এলাকায় ঘাসে তুষারের সাদা আস্তরণ দেখা যায়। পাশের রিসর্টের একটি গাড়ির ছাদও ঢেকে যায় সাদা চাদরে। বান্দোয়ান, ঝালদা থেকে খামার যাওয়ার রাস্তা এবং বেগুনকোদরের সুপুরডি গ্রামেও একই ছবি ধরা পড়েছে।

পুরুলিয়া জেলা বিজ্ঞান কেন্দ্রের আধিকারিক ধ্রুবজ্যোতি চট্টোপাধ্যায় জানান, মেঘমুক্ত আকাশ, দূষণহীন পরিবেশ এবং স্থির বাতাস—এই তিনটি শর্ত পূরণ হলেই এমন তুষার জমে। ভূগোল বিশেষজ্ঞদের মতে, শিশিরাঙ্ক শূন্যের নিচে নামলে জলীয় বাষ্প সরাসরি বরফকণায় পরিণত হয়। সব মিলিয়ে, বরফ না পড়লেও পুরুলিয়ার শীত যে নজির গড়েছে, তা মানছেন বিশেষজ্ঞরাও।