“আমি এক কথার ছেলে,” পুরুলিয়ায় গর্জে উঠলেন অভিষেক

পুরুলিয়া: বিধানসভা নির্বাচনের আগাম প্রচার হিসেবে জেলা সফরে অভিষেক বন্দ্যোপাধ্যায় (Abhishek Banerjee)। বুধবার লালমাটির জেলা পুরুলিয়ায় (Purulia) রণসংকল্প সভা করলেন সর্বভারতীয় তৃণমূল কংগ্রেসের (TMC) সভাপতি। আর র‍্যাম্পযুক্ত এই সভামঞ্চ থেকেই পুরুলিয়াকে বিজেপি-শূন্য (BJP) করার ডাক দিলেন তিনি। কেন্দ্রের বিজেপি সরকারের পাশাপাশি বাম জমানায় পুরুলিয়ায় অশান্তির তোপ উঠে আসে অভিষেকের এদিনের বক্তব্যে। তবে এদিন তাঁর বক্তব্যের সারকথায় ছিল বিজেপিকে একের পর এক নিশানা।

এদিন পুরুলিয়ার সভা থেকে অভিষেক বলেন, “মোদিবাবু, অমিত শাহ, জ্যোর্তিময় সিং মাহাত—যাঁরা আজ বড় বড় ভাষণ দেন, ২০১১ সালের আগে পুরুলিয়ার মাটিতে তাঁদের টিকিটা খুঁজে পাওয়া যেত না। আজ এসে শান্তি-শৃঙ্খলার কথা বলছেন! এর পরেই তিনি বামফ্রন্টকে নিশানা করে বলেন, “মমতা বন্দ্যোপাধ্যায় না থাকলে আজও মাওবাদী-সিপিএমের বোমা-বন্দুকের নীচে মাথা নিচু করেই বাঁচতে হত!”

আরও পড়ুন: ‘বর্বর, অমানবিক,’ আশা কর্মীদের বিক্ষোভে বাধা প্রসঙ্গে বিস্ফোরক শুভেন্দু

একইসঙ্গে এদিন পুরুলিয়া এক্সপ্রেসের দেরীতে চলা প্রসঙ্গে ভারতীয় রেল এবং কেন্দ্রকে একযোগে কটাক্ষ করে বলেন, “একটা ট্রেনই যদি সময়ে হাওড়া পৌঁছতে না পারে, তা হলে এত বছরে সাংসদ কী করলেন? ট্রেন লেটের সমস্যা নিয়েও যাঁর কোনও উদ্যোগ নেই, তিনি নাকি উন্নয়নের কথা বলবেন?”

এরপরেই পুরুলিয়াকে পদ্মশূন্য করার ডাক দেন অভিষেক। রণসংকল্প সভামঞ্চ থেকে তিনি বলেন, “আমি এক কথার ছেলে। জানি এখানকার মানুষের অনেক দাবি এখনও পূরণ হয়নি। তবে কথা দিয়ে যাচ্ছি, পুরুলিয়ার সব আসনে তৃণমূল জিতলে ৬ মাসের মধ্যে আপনাদের সব দাবি পূরণের চেষ্টা করব।”